題立齋不礙雲山亭
作者：陸文圭
朝代：宋

paragraphs: 英英山中雲，蒼蒼雲外山。
雲山偃蹇若高士，不傍貴人門戶間。
藕堂老人家四壁，詩句曾參浣花客。
一亭半落平疇外，拾盡乾坤眼猶窄。
樵歌斷處起寒青，鳥影明邊際空碧。
玉鸞不入巫陽夢，滿榻凝塵室生白。
昨宵礎潤卜雨來，岸巾欄角小徘徊。
忽然一片黑模糊，失却萬丈青崔嵬。
有風颯然起林薄，如覺天日徐徐開。
推窗看山色如故，斷雲飄零不知處。